Rivaròn
Rivaròn (Rivarone an italian) a l'é un comun dël Piemont ëd 408 abitant , ant la provinsa ëd Lissandria.

Ël pais a resta an sla riva stentrional dël Tani, ai pé dle basse colin-e ch'a costituisso l'estremità pì oriental dël Monfrà.

Stòria
Ël teritòri 'd Rivaron a l'era abità dagià an época motobin antica da popolassion ligurin-e dle tribù dij Marici che a abitavo la pian-a dël Pò antra le provinse 'd Lissandria e Pavìa. La prima sorgiss ch'a documento l'esistensa a armonta a la fin dël sécol ch'a fa X, quand che 'n diplòma dl'imperator Oton I ëd Sassònia a invest ël vësco 'd Pavìa dla proprietà 'd Bassignan-a e Rivaròn (21 novèmber 977). Ël topònim a mostra 'n colegament ciàir con la posission dël pais an sla riva dël Tani. Për bon-a part ëd l'Età 'd Mès le sòrt ëd Rivaròn e Bassignan-a a son comun e ij pais a passo pì vire sota la giurisdission ëd vàire sgnor, vëscò o abassìa. Dël 1441 ël Duca 'd Milan Filip Maria Viscont a dëstaca 'l pais da le dipendense 'd Bassignan-a e a l'anfeoda ai frèj Vielm, Bonifass e Fransësch Blingé (Bellingeri), ch'a tniran ël feod për pì che tre sécoj fin a la sopression dël feodalésim.

A l'inissi dël Setsent, an séguit a la Guèra ëd Sucession Ëspagneula e al sucessiv Tratà d'Utrecht, Rivaròn a ven agregà a jë Stat dël Ducà 'd Savòja, che pòch dòp as tramuda ant ël Regn ëd Sardëgna. Con la dominassion fransèisa 'd Napoleon Bon-a-part, ël pais a l'é aministrà sota al Dipartiment ëd Marengh. Dal 1814, tornà ant ël Regn ëd Sardëgna, a l'é aministrà sota a la Division (peui Provinsa) ëd Lissandria, a la Provinsa (peui Sircondari) ëd Lissandria e al Mandament ëd Bassignan-a. Dël 1929 ël Comun ëd Rivaròn a l'é ancorporà ant ël Comun ëd Bassignan-a, ma a oten torna soa indipendensa aministrativa dël 1948.

Aministrassion
Ël sìndich a l'é Elisabetta Tinello (dal 27/05/2019).

Anliure esterne 
 Sit istitussional

Arferiment 

Rivaron